Mme kana puo fa e gola mo bathong ga ba e lemoge, e bile e kare e ba tsaya ka tshoganyetso. Re tshwanetse ra galaletsa batho ba ba tsileng ka “Bulela ditswe” go bo ba godisitse Setswana. Ga ke akgele sepe ka gore a thulaganyo ya Bulela ditswe e siame kgotsa nnyaa. Se ke se akgelang ke gore diphathi di ntse di tlhalosa meono ya tsone ka mafoko le megopolo ya Sekgoa. Bangwe ba re ba sala megopolo ya Marxism morago; bangwe ba re Socialism le a mangwe mafoko a makima a Sekgoa a nako tse dingwe a re sitang. Ka jalo go tswa ka “Bulela ditswe” ke go tswa ka lefoko la Setswana le le tlhalosang maiteko a thulaganyo nngwe ya lekoko la sepolotiki. Ka jalo fa re kwala dithanodi tsa Setswana re tlaa tshwanelwa ke go tsenya lefoko “Bulela Ditswe” mme re le lemoge jaaka lefoko le le simolotseng go dirisiwa ke MaDomi ka ngwaga wa 2003.